Cei doi bărbați și-au împărțit pumni și picioare, într-o parcare din Pitești. Răfuiala a fost surprinsă de o cameră de supraveghere din zonă, iar pe imagini se vede cum unul dintre bărbați ia în mână un ciob de sticlă și își ataca adversarul.
Un bărbat a încercat să-i despartă, însă fără niciun folos, astfel că bătaia a continuat pe stradă. Agresorul în vârstă de 46 de ani s-a ales cu dosar penal doar după ce și-a pus la pământ victima, un bărbat în vârstă de 36 de ani, conform Observatornews.ro.
Acesta a ajuns la spital, în timp ce agresorul său a fost reținut pentru 24 de ore și va fi dus în fața instanței cu propunere de arestare preventivă. Poliția din Argeș a transmis că va face cercetări pentru loviri sau alte violențe, precum și pentru tulburarea liniștii și ordinii publice.
Un caz similar avea loc în urmă cu trei ani, de data aceasta într-o sală de păcănele din Românești, comuna dâmbovițeană Potlogi. Aici, mai mulți indivizi s-au luat la bătaie din cauza banilor și au adus lopeți pentru a-și regla conturile.
Lesne de înțeles, au avut de suferit și cei din jur, în timp ce mai multe aparate au fost avariate. ”În urma deplasării la faţa locului şi a cercetărilor efectuate, a reieşit faptul că patru bărbaţi, cu vârste cuprinse între 24 şi 32 de ani, din localitate, ar fi pătruns în sala de jocuri.
Aceștia aveau asupra lor obiecte contondente (bâte şi lopeţi), şi ar fi agresat fizic trei bărbaţi, cu vârste cuprinse între 20 şi 54 de ani”, au transmis reprezentanții IPJ Dâmboviţa. Cei patru bărbați puși pe scandal au fost, de asemenea, cercetați pentru lovire sau alte violențe și tulburarea ordinii și liniștii publice.
”Activităţile de cercetare penală sunt efectuate sub coordonarea unui procuror de la Parchetul de pe lângă Judecătoria Răcari pentru săvârşirea infracţiunilor de lovire sau alte violenţe şi tulburarea ordinii şi liniştii publice”, a transmis IPJ Dâmboviţa.
În urmă cu o lună, un bărbat era luat la bătaie tot într-o sală de păcănele, de data aceasta din Constanța. Individul care l-a atacat s-a ales cu 60 de zile de control judiciar. ”Procurorul de caz din cadrul Parchetului de pe lângă Judecătoria Constanța, la data de 4.04.2024, a dispus luarea măsurii controlului judiciar, pe o perioadă de 60 de zile.
începând cu data de 4.04.2024, până la data de 2.06.2024, inclusiv, faţă de inculpații V.I.A. și G.M.A.,cercetați pentru săvârşirea infracţiunilor de lovirea sau alte violențe și tulburarea ordinii și liniștii publice”, se arată în comunicatul procuraturii.